Margrethe Vestager (RV), 2005-01-14:
Som ordfører for forslagsstillerne vil jeg gerne takke for to ting i forbindelse med den her debat.
For det første synes jeg, det er bemærkelsesværdigt, at der er fuldstændig enighed blandt de ordførere, der har haft ordet, om, at det er en førsteprioritet at sænke skatten på arbejdsindkomst.
Jeg tror, det er en ret unik situation, at vi har en sådan tilstand før et valg, at det for alle partier er en afgørende førsteprioritet.
Det er det også for Det Radikale Venstre, men ikke desto mindre søger vi stadig væk efter steder, hvor kompleksiteten faktisk resulterer i en udemokratisk tilstand, og det er for det andet, at de fleste partier har haft blik for, at vi har et meget afgørende problem, fordi folk ikke kan gennemskue, hvorfor de betaler den skat, de betaler.
Derfor synes jeg selvfølgelig, det er meget vigtigt, at der er kommet positive tilsagn om at gå videre i forhold til at se, om området kan forenkles, især for så vidt angår aktieavancebeskatningen.
Mest positivt er det selvfølgelig, at regeringen arbejder intensivt med at finde en model, der faktisk kan gøre det muligt at få en forenkling af beskatningsområdet.
Egentlig troede jeg, da jeg hørte Venstres ordfører, at det var, fordi Det Konservative Folkeparti havde indflydelse i regeringen, at skatteministeren på den måde følte sig opmuntret til at arbejde videre med spørgsmålet.
Da jeg hørte den konservative ordfører, blev jeg imidlertid lidt forvirret, fordi det ikke syntes at være en særlig høj prioritet for Det Konservative Folkeparti.
Der synes jeg, det tjener ministeren til ære på den måde at være optaget af sit område og se efter, om der er muligheder for at gøre tingene enklere, end de gøres i dag.
Når det er vigtigt for Det Radikale Venstre at gøre det enklere, så er det, fordi vi mener at kunne opnå en række ting på samme tid.
For det første det helt grundlæggende, at det er en del af vores demokrati, at man kan gennemskue, hvorfor man betaler den skat, man gør.
For det andet fordi det er vigtigt, at vi har en aktiekultur i Danmark,
og fordi det er vigtigt, at det er en aktiv del af folks overvejelse over, hvad de vil gøre med deres penge, om de skal investere dem på den ene eller på den anden måde, om de skal finansiere deres finansieringsmuligheder på den ene eller på den anden måde
Sidst, men ikke mindst tror vi, at det er meget vigtigt, at vi fjerner det låg eller den form, den skabelon, som skattesystemet lægger ned over den aktiekultur, vi har i dag, hvor folk selvfølgelig indretter sig efter de skatteregler, der nu engang er, og at det fuldstændig afspejler sig i deres adfærd i forhold til bl.a. aktier.
Det eneste parti, som var direkte negativt i forhold til at beskæftige sig med området og til at arbejde inden for det, var SF.
Det undrer mig noget, for jeg ville egentlig tro, at SF på samme måde som os ville have den tilgang til skatteregler, at det er en del af vores demokrati, at man kan finde ud af, hvorfor man betaler den skat, man gør.
Jeg forstår selvfølgelig, at der kan være en social profil i det, men det er jo i givet fald noget, som vi må diskutere efterfølgende.
Både Socialdemokratiet og SF giver tilslutning til vores finansiering.
Det gør selvfølgelig, at man kan få nogle ideer om at finde den finansiering anvendt andre steder.
Men ikke desto mindre vil jeg nok sige, at det, som vi har fået ud af debatten i dag, er en positiv holdning til forenklinger af skattesystemet, og der er også et begrundet håb om, at vi kan komme til at diskutere substansen i vores beslutningsforslag, nemlig enklere regler på regeringens initiativ inden for en kortere tidshorisont.
Derudover vil det også være vores konklusion på baggrund af debatten i dag, at det vil være muligt i en kommende folketingssamling at få en egentlig lettelse af skatten på arbejdsindkomst for Det Radikale Venstres vedkommende med henblik på at få en helt anden tilgang til vores arbejdsmarked, sådan at langt flere mennesker kan komme i beskæftigelse.
Derfor vil jeg takke for debatten i dag og håbe, at vi vender tilbage til den på regeringens initiativ inden for en overskuelig tidshorisont.
Afstemning